cometadata/datacite-titles-descriptions-related-identifiers huggingface dataset:
DOI: 10.14457/cu.the.2016.497
title: การลดของเสียในกระบวนการผลิตยางรถยนต์โดยแนวทางซิกซ์ ซิกมา

description: งานวิจัยนี้มีวัตถุประสงค์เพื่อลดอัตราการเกิดของเสียที่เกิดขึ้นในกระบวนการผลิตยางรถยนต์ ของกรณีศึกษาโรงงานผลิตยางรถยนต์ตัวอย่าง ดำเนินการโดย (1) การนิยามปัญหา (2) การตรวจวัดปัญหา (3) การวิเคราะห์ปัญหา (4) การแก้ไขปรับปรุงกระบวนการ และ (5) การควบคุมกระบวนการผลิต จากการสำรวจ ตรวจวัดสภาพปัญหา และคัดเลือกรุ่นยางรถยนต์ พบว่า ปริมาณการเกิดของเสียในกระบวนการขึ้นรูปยางมีค่าเฉลี่ย 846 ล้านในล้านส่วน (หรือ ppm) ต่อเดือน และมีมูลค่าความเสียหายเท่ากับ 1.08 ล้านบาทต่อเดือน เมื่อจัดอันดับความสำคัญของปัญหา โดยวิธีการพาเรโต พบว่าประเภทข้อบกพร่องที่เป็นของเสียสะสมมากกว่า 80% ของประเภทของเสีย คือ ข้อบกพร่องประเภท แรงกระทำในแนวรัศมีมีค่าต่ำกว่ามาตรฐาน (R) และประเภท มีเศษสิ่งสกปรกติอยู่ที่ยางรถยนต์ (F) ซึ่งมีจำนวนของเสียเฉลี่ย 495 ppm และ 238 ppm ต่อเดือน จากการวิเคราะห์ปัญหาด้วยหลักการทางสถิติ พบว่า ข้อบกพร่องประเภท R มีสาเหตุจากรอยต่อของขอบยางที่บริเวณแก้มยางไม่แนบสนิท และปรับปรุงโดยเพิ่มพื้นที่หน้าสัมผัสของรอยต่อให้มากขึ้น ส่วนข้อบกพร่องประเภท F มีสาเหตุจากสายพานลำเลียงเสื่อมชำรุดและขาดการทำความสะอาด รวมถึงพื้นที่บริเวณเครื่องจักรที่ทำการผลิตยางรถยนต์สกปรก ดำเนินการปรับปรุงโดย กำหนดแผนการตรวจสอบและการทำความสะอาด และทำการทดสอบสาเหตุปัจจัยด้วยวิธีทางสถิติ สุดท้ายทำการควบคุมการผลิตเพื่อป้องกันปัญหาไม่ให้เกิดซ้ำ จากผลการปรับปรุง พบว่า (1) จำนวนของเสียที่เกิดจากข้อบกพร่อง R และ F มีค่าเฉลี่ยลดลงเหลือ 99 และ 43 ppm ต่อเดือน ตามลำดับ หรือลดลงจากเดิม เท่ากับ 80% และ 81.9% ตามลำดับ และคิดเป็นผลประหยัด เดือนละ 0.5 ล้านบาท หรือปีละ 6 ล้านบาท (2) เมื่อนำสาเหตุที่พบไปประยุกต์ใช้กับกรณีการผลิตยางรถยนต์รุ่นต่างๆ ในโรงงาน เป็นระยะเวลา 3 เดือน พบว่าปริมาณของเสียโดยรวมมีค่าเฉลี่ยลดลงจาก 4,184 ppm เป็น 2,687 ppm ต่อเดือน หรือลดลงจากเดิม 35.8% และคิดเป็นผลประหยัดได้ 1.7 ล้านบาทต่อเดือน หรือ 20.4 ล้านบาทต่อปี
DOI: 10.14457/cu.the.2016.498
title: การศึกษาความเหมาะสมของปูนในงานหล่อเครื่องประดับโลหะผสมทองและโลหะไทเทเนียม

description: ในอุตสาหกรรมเครื่องประดับนิยมใช้กระบวนการหล่อแบบขี้ผึ้งหายโดยใช้ปูนเป็นวัสดุสำหรับสร้างเบ้าแบบซึ่งในการหล่อทองนั้นนิยมปูนในกลุ่มยิปซัมที่ประกอบด้วย cristobalite, quartz และยิปซัม และในระหว่างการอบปูน พบการสลายตัวไปของน้ำและการเปลี่ยนเฟสของ cristobalite, quartz และ แคลเซียมซัลเฟต ในส่วนพฤติกรรมของปูนกลุ่มสปิเนลที่ใช้ในการหล่อไทเทเนียมมีส่วนประกอบหลักเป็น แมกนีเซียมออกไซด์ และ อะลูมิเนียมออกไซด์ ขณะทำการอบเกิดการสลายตัวของแมกนีเซียม อะซิเตท ที่เป็นตัวประสานกลายเป็น แมกนีเซียมออกไซด์ และเมื่ออุณหภูมิสูงขึ้นทำให้เกิดปฏิกิริยาระหว่างแมกนีเซียมออกไซด์ และ อะลูมิเนียมออกไซด์ กลายเป็นแมกนีเซียมอะลูมิเนตสปิเนล หลังจากปรับเปลี่ยนรูปแบบการอบปูนจากการพิจารณาพฤติกรรมของปูนขณะได้รับความร้อนพบว่าการเปลี่ยนรูปแบบการอบปูนทำให้ปูนมีความแข็งแรงเพิ่มขึ้นและไม่ทำให้คุณภาพชิ้นงานหลังงานหล่อด้อยลง ซึ่งสามารถลดระยะเวลาในการอบปูนในกลุ่มยิปซัมลงได้ แต่อย่างไรก็ตามปูนที่มีขนาดอนุภาคเล็กที่สุดจะมีความเรียบผิวที่ดีที่สุดแต่มีความสามารถในการซึมผ่านที่ไม่ดีจึงทำให้เกิดตำหนิใต้ผิวชิ้นงานซึ่งทำให้ความแข็งที่ผิวชิ้นงานลดลง
DOI: 10.14457/cu.the.2016.499
title: ระบบรู้จำตัวอักษรพิมพ์ไทยโดยใช้รูปลักษณ์ในการจำแนกในภาพวีดิทัศน์ตามแนวเส้นบรรทัด

description: บทความฉบับนี้นำเสนอวิธีการรู้จำตัวอักษรภาษาไทยในภาพจากกล้องที่เคลื่อนที่ไปตามบรรทัดโดยใช้ลักษณะรูปลักษณ์ของตัวอักษร เช่น ความสูง, ความกว้าง, ขอบบน ล่าง และ ขวา, จำนวนและตำแหน่งของวงกลมและจุดสิ้นสุด ในการจำแนกอักษรพิมพ์ของไทยทั้ง 68 รูป เนื่องจากตัวอักษรแต่ละตัวในบรรทัดปรากฏในภาพมากกว่าหนึ่งเฟรมจากกล้องที่เคลื่อนที่ไปตามบรรทัด จึงมีความจำเป็นต้องมีกระบวนการจัดกลุ่มการเรียงตัวกันของกลุ่มตัวอักษรในแต่ละเฟรมด้วย เพื่อให้กล้องนั้นสามารถอ่านการเรียงตัวกันของอักษรในแต่ละบรรทัดได้ถูกต้อง ระบบรู้จำตัวอักษรตามแนวบรรทัดนี้ถูกทดสอบกับชุดภาพตัวอักษรพิมพ์ไทยที่มีชุดแบบแตกต่างกัน 4 ชุด พบว่าได้ผลความถูกต้องโดยรวมประมาณ 85.64%
DOI: 10.14457/cu.the.2016.500
title: การตั้งค่าเป้าหมายดัชนีความเชื่อถือได้สำหรับระบบจำหน่ายไฟฟ้าโดยการพิจารณาแผนการลงทุนปรับปรุงระบบไฟฟ้า

description: ระบบจำหน่ายไฟฟ้าถือเป็นระบบที่มีความสำคัญต่อการพัฒนาเศรษฐกิจและสังคมของประเทศ เนื่องจากเป็นระบบที่จ่ายไฟฟ้าให้แก่ผู้ใช้ไฟฟ้าส่วนใหญ่ของประเทศ ดังนั้นคุณภาพไฟฟ้าและความเชื่อถือได้ของระบบจำหน่ายจึงมีความสำคัญ ทั้งนี้ในปัจจุบัน คณะกรรมการกำกับกิจการพลังงานได้มีการกำหนดเกณฑ์คุณภาพการให้บริการของระบบจำหน่าย ซึ่งค่าดัชนีที่ใช้ในการกำหนดเกณฑ์มาตรฐานด้านความเชื่อถือได้ คือ ค่าดัชนี System Average Interruption Frequency Index (SAIFI) ซึ่งเป็นค่าดัชนีแสดงจำนวนครั้งการเกิดไฟฟ้าดับเฉลี่ยของผู้ใช้ไฟฟ้า 1 ราย ในช่วงเวลา 1 ปี และ System Average Interruption Duration Index (SAIDI) ซึ่งเป็นค่าดัชนีแสดงค่าเฉลี่ยระยะเวลาการเกิดไฟฟ้าดับของผู้ใช้ไฟฟ้า 1 ราย ในช่วงเวลา 1 ปี แต่การตั้งค่าเป้าหมายของดัชนีความเชื่อถือได้สำหรับระบบจำหน่ายในประเทศไทยมักจะอาศัยค่าเฉลี่ยในอดีตซึ่งไม่สะท้อนการลงทุนปรับปรุงระบบไฟฟ้าที่แท้จริง ด้วยเหตุผลดังกล่าว วิทยานิพนธ์นี้จะนำเสนอการตั้งค่าเป้าหมายของดัชนีความเชื่อถือได้สำหรับระบบจำหน่ายไฟฟ้า โดยใช้วิธีการพิจารณาแผนการลงทุนปรับปรุงระบบไฟฟ้าที่จะดำเนินการในอนาคตอย่างเหมาะสม (Optimization) ผลการคัดเลือกโครงการปรับปรุงจะนำมาใช้ในการตั้งค่าเป้าหมายดัชนี SAIFI และ SAIDI ต่อไป เพื่อให้ค่าเกณฑ์มาตรฐานเป้าหมายที่ตั้งขึ้นมานั้นสามารถสะท้อนถึงประสิทธิภาพของระบบจำหน่ายไฟฟ้าได้อย่างแท้จริง
DOI: 10.14457/cu.the.2016.501
title: การประยุกต์ใช้ซัพพอร์ตเวคเตอร์แมชชีนแบบหนึ่งต่อหนึ่งบนข้อมูลแบบหลายฉลากโดยใช้สปาร์ค

description: การจำแนกข้อมูลแบบหลายฉลาก เป็นวิธีการที่มีการใช้ความรู้ที่มีอยู่ก่อนหน้าในการจำแนกข้อมูล โดยในหนึ่งตัวอย่างนั้นสามารถปรากฏได้ในหลายกลุ่มข้อมูล ในกรณีของวิธีซัพพอร์ตเวคเตอร์แมชชีน วิธีการจำแนกแบบหนึ่งต่อทั้งหมดนั้นเป็นที่นิยมอย่างมากในการแก้ปัญหา อย่างไรก็ตาม วิธีการนี้มีข้อจำกัดในเรื่องของความแม่นยำในการทำนาย เพราะวิธีการนี้มักจะเกิดปัญหาเรื่องความไม่สมดุลของข้อมูลเสมอ วิธีจำแนกแบบหนึ่งต่อหนึ่งกำลังเป็นที่น่าสนใจเนื่องมาจากมีงานวิจัยจำนวนน้อยที่ได้นำเอาวิธีนี้ประยุกต์ใช้งานในงานด้านการจำแนกแบบหลายฉลาก แม้ว่าวิธีนี้จะได้รับการพิสูจน์ว่ามีประสิทธิภาพในการจำแนกมากกว่าวิธีหนึ่งต่อทั้งหมดในงานด้านการจำแนกแบบหลายประเภท อย่างไรก็ตาม วิธีนี้จำเป็นต้องใช้ระยะเวลาในการประมวลผลเป็นอย่างมาก เมื่อทำการทดลองกับข้อมูลที่มีจำนวนของกลุ่มข้อมูลเป็นจำนวนมาก งานวิจัยชิ้นนี้ได้เสนอวิธีการที่ใช้ในการแก้ปัญหางานด้านการจำแนกแบบหลายฉลากด้วยการประยุกต์ใช้งานวิธีการจำแนกแบบหนึ่งต่อหนึ่ง ซึ่งได้ทำการแก้ไขปัญหาความไม่สมดุลของข้อมูลที่เกิดขึ้นด้วยวิธีอันเดอร์แซมพลิ่ง และทำการประยุกต์ใช้งานระบบประมวลผลแบบกระจายสปาร์คด้วยวิธีการแบ่งงานออกเป็นหลาย ๆ ส่วนและทำการกระจายงานเพื่อให้งานแต่ละส่วนทำงานพร้อมกัน ซึ่งระบบนี้สามารถเพิ่มความเร็วในการประมวลผลให้กับวิธีซัพพอร์ตเวคเตอร์แมชชีนแบบหนึ่งต่อหนึ่ง ในขณะที่ยังสามารถคงประสิทธิภาพในการจำแนกข้อมูลไว้ได้แม้ว่าจะใช้งานร่วมกับชุดข้อมูลที่มีกลุ่มข้อมูลจำนวนมากก็ตาม งานวิจัยนี้ได้ทำการทดลองกับข้อมูลแบบหลายฉลากพื้นฐาน 6 ชุดข้อมูล ซึ่งผลของการทดลองนั้นแสดงให้เห็นว่าระบบที่ผู้วิจัยเสนอนั้นสามารถลดระยะเวลาประมวลผลของการใช้วิธีการจำแนกแบบหนึ่งต่อหนึ่งเป็นอย่างมาก ในขณะที่มีประสิทธิภาพในการจำแนกสูงกว่าวิธีการจำแนกแบบหนึ่งต่อทั้งหมดอีกด้วย
DOI: 10.14457/cu.the.2016.502
title: ผลของกรดไขมันอิสระต่อสมบัติของเชื้อเพลิงชีวภาพไมโครอิมัลชันที่เตรียมจากน้ำมันพืชใช้แล้ว

description: งานวิจัยนี้เป็นการศึกษาปริมาณกรดไขมันอิสระในน้ำมันพืชใช้แล้ว และศึกษาผลของโครงสร้างสารลดแรงตึงผิวร่วมแบบโซ่ตรง (1-Octanol) และแบบกิ่งก้าน (Isooctanol) ที่มีผลต่อการเกิดวัฏภาคของสารและสมบัติของเชื้อเพลิงชีวภาพไมโครอิมัลชันเปรียบเทียบกับมาตรฐานเชื้อเพลิงไบโอดีเซล (ASTM D6751) การศึกษาได้สุ่มตัวอย่างน้ำมันพืชใช้แล้วที่มีปริมาณกรดไขมันอิสระ ได้แก่ ร้อยละ 0.3 0.4 และ 0.5 โดยเริ่มต้นจากการบำบัดขั้นต้น ได้แก่ กระบวนการทางกายภาพเพื่อกำจัดสิ่งปนเปื้อนในน้ำมันพืช และการกำจัดกรดไขมันอิสระเพื่อลดปริมาณกรดไขมันอิสระในน้ำมันพืช ตามด้วยกระบวนการไมโครอิมัลชันเพื่อลดความหนืดของน้ำมันพืชใช้แล้ว โดยใช้การผสมสารที่มีสมบัติเป็นเชื้อเพลิง ได้แก่ น้ำมันผสมระหว่างน้ำมันพืชใช้แล้วและดีเซล และเอทานอล ซึ่งไม่สามารถรวมตัวเป็นเนื้อเดียวกันได้ ให้สามารถรวมตัวเป็นเนื้อเดียวกันด้วยสารลดแรงตึงผิวและสารลดแรงตึงผิวร่วม ผลการศึกษาพบว่าน้ำมันพืชใช้แล้วที่มีปริมาณกรดไขมันอิสระร้อยละ 0.5 ส่งผลต่อปริมาณการใช้สารลดแรงตึงผิวและสารลดแรงตึงผิวร่วม มีการใช้ปริมาณสารลดแรงตึงผิวและสารลดแรงตึงผิวร่วมในการทำให้รวมตัวเป็นเนื้อเดียวกันน้อยกว่า น้ำมันพืชใช้แล้วที่มีปริมาณกรดไขมันอิสระร้อยละ 0.4 และ 0.3 ตามลำดับ เนื่องจากกรดไขมันอิสระมีสมบัติเป็นสารลดแรงตึงผิว โดยสัดส่วนที่เหมาะสมในการผลิตเชื้อเพลิงชีวภาพไมโครอิมัลชันจากน้ำมันพืชใช้แล้วที่ผ่านกระบวนการบำบัดทางกายภาพคือ ใช้วัฏภาคของน้ำมันพืช/ดีเซล ร้อยละ 60 วัฏภาคของเอทานอล ร้อยละ 20 และสารลดแรงตึงผิว/สารลดแรงตึงผิวร่วม ร้อยละ 20 ตามลำดับ และสัดส่วนที่เหมาะสมในการผลิตเชื้อเพลิงชีวภาพไมโครอิมัลชันจากน้ำมันพืชใช้แล้วที่ผ่านการกำจัดกรดไขมันอิสระคือ ใช้วัฏภาคของน้ำมันพืช/ดีเซล ร้อยละ 90 วัฏภาคของเอทานอล ร้อยละ 5 และสารลดแรงตึงผิว/สารลดแรงตึงผิวร่วม ร้อยละ 5 ตามลำดับ ผลของการเปรียบเทียบสมบัติของเชื้อเพลิงชีวภาพ ไมโครอิมัลชันเทียบกับค่ามาตรฐานพบว่าเชื้อเพลิงชีวภาพไมโครอิมัลชันที่เตรียมจากสัดส่วนที่เหมาะสมผ่านเกณฑ์มาตรฐาน และโครงสร้างของสารลดแรงตึงผิวร่วมไม่มีผลต่อการเกิดวัฏภาคของสารและสมบัติของเชื้อเพลิงชีวภาพไมโครอิมัลชัน ดังนั้นการสังเคราะห์เชื้อเพลิงชีวภาพไมโครอิมัลชันจากน้ำมันพืชใช้แล้วเป็นทางเลือกที่เป็นมิตรต่อสิ่งแวดล้อมได้อีกทางหนึ่ง
DOI: 10.14457/cu.the.2016.503
title: การจำแนกความผิดพร่องบนสายส่งด้วยลักษณะสมบัติของลูกคลื่น

description: วิทยานิพนธ์นี้นำเสนอกระบวนการและเกณฑ์ในการจำแนกสาเหตุของความผิดพร่องที่เกิดบนสายส่งไฟฟ้า ได้แก่ ต้นไม้ ฟ้าผ่า และสัตว์ โดยใช้ข้อมูลจากการวิเคราะห์รูปคลื่นแรงดันและกระแสที่ได้จากเครื่องบันทึกความผิดพร่องแบบดิจิทัล เพื่อหาค่าแรงดันตกชั่วขณะและอัตราการเปลี่ยนแปลงของแรงดัน ค่าสูงสุดและอัตราการเปลี่ยนแปลงของกระแสนิวทรัล ค่าอิมพีแดนซ์ของความผิดพร่อง ตำแหน่งมุมที่เกิดความผิดพร่อง ความผิดพร่องแบบชั่วคราวหรือถาวร และชนิดของความผิดพร่อง โดยกระบวนการและเกณฑ์ที่นำเสนอได้จากการนำข้อมูลเหตุการณ์จริงจำนวน 90 เหตุการณ์มาสร้างการตัดสินใจแบบต้นไม้ด้วยการคำนวณ Entropy และ Information gain และใช้วิธี 5-fold cross validation ในการทดสอบประสิทธิภาพ ผลการทดสอบกระบวนการที่นำเสนอพบว่าถึงแม้จำนวนเหตุการณ์ผิดพร่องที่สามารถจำแนกสาเหตุได้มีประมาณ 50 % แต่ทุกเหตุการณ์ที่จำแนกสาเหตุมีความถูกต้อง 100%
DOI: 10.14457/cu.the.2016.504
title: การประเมินความเชื่อถือได้ของสถานีไฟฟ้าอัตโนมัติโดยพิจารณาความคุ้มค่าทางเศรษฐศาสตร์

description: การออกแบบและก่อสร้างสถานีไฟฟ้าที่มีความเชื่อถือได้ที่ดีเป็นสิ่งสำคัญ เนื่องจากสถานีไฟฟ้าเป็นองค์ประกอบที่สำคัญในระบบส่งและระบบจำหน่าย โดยมีหน้าที่หลักในการเปลี่ยนระดับแรงดันไฟฟ้าให้อยู่ในระดับที่เหมาะสมต่อการใช้งาน เพื่อส่งเสริมให้สถานีไฟฟ้ามีความเชื่อถือได้ที่ดีขึ้น จึงได้มีการออกแบบระบบสถานีไฟฟ้าอัตโนมัติ (Substation Automation Systems: SAS) ซึ่งสามารถทำให้ความเชื่อถือได้ของสถานีไฟฟ้ามีค่าที่ดีขึ้น เนื่องจากสามารถลดระยะเวลาในการสื่อสารและความผิดพลาดจากการปฏิบัติงานได้ อย่างไรก็ตาม การออกแบบติดตั้งสถานีไฟฟ้าและระบบสถานีไฟฟ้าอัตโนมัติมีค่าใช้จ่ายที่สูง อีกทั้งแต่ละรูปแบบการจัดเรียงบัสของสถานีไฟฟ้ายังได้รับผลประโยชน์จากระบบสถานีไฟฟ้าอัตโนมัติที่ไม่เท่ากัน ดังนั้นการพิจารณาความคุ้มค่าทางการเงินของการติดตั้งระบบสถานีไฟฟ้าอัตโนมัติจึงเป็นอีกปัจจัยหนึ่งที่ต้องพิจารณา วิทยานิพนธ์ฉบับนี้จึงได้นำเสนอวิธีการประเมินความเชื่อถือได้ของสถานีไฟฟ้าอัตโนมัติ โดยพิจารณาความคุ้มค่าทางการเงินของการติดตั้งระบบสถานีไฟฟ้าอัตโนมัติสำหรับแต่ละรูปแบบการจัดเรียงบัสของสถานีไฟฟ้าที่จุดโหลดมีความสำคัญเท่าเทียมกันเปรียบเทียบกับสถานีไฟฟ้าที่ไม่มีการติดตั้งระบบสถานีไฟฟ้าอัตโนมัติ ผ่านดัชนีประเมินความคุ้มค่าทางการเงินได้แก่ มูลค่าปัจจุบันสุทธิ (Net Present Value: NPV) และอัตราผลตอบแทนภายใน (Internal Rate of Return: IRR) โดยปัจจัยหลักที่พิจารณาที่ทำให้ระบบสถานีไฟฟ้าอัตโนมัติสามารถทำให้ความเชื่อถือได้เพิ่มขึ้น คือ การลดระยะเวลาการเกิดไฟฟ้าดับเนื่องจากสถานีไฟฟ้าโดยการลดระยะเวลาสวิตชิ่งของอุปกรณ์ภายในสถานีไฟฟ้าเพื่อคืนสถานะการจ่ายไฟให้แก่จุดโหลด
DOI: 10.14457/cu.the.2016.505
title: การจำแนกประเภทข้อความในภาษาไทยโดยใช้นิวรอลเน็ตเวิร์กคอนโวลูชันระดับตัวอักษร

description: นิวรอลเน็ตเวิร์กคอนโวลูชันระดับตัวอักษรเป็นวิธีการจำแนกประเภทข้อความที่มีประสิทธิภาพ วิธีการนี้ใช้การเรียนรู้ข้อความจากระดับตัวอักษร เมื่อนำมาใช้กับการจำแนกประเภทข้อความในภาษาไทยแล้ว จะทำให้สามารถจำแนกข้อความได้โดยไม่ต้องใช้ขั้นตอนการตัดคำ ทั้งนี้ นิวรอลเน็ตเวิร์กคอนโวลูชันระดับตัวอักษรดั้งเดิมนั้นมีการจำกัดข้อความอยู่ที่ 1,014 ตัวอักษร ตัวอักษรส่วนเกินในข้อความตั้งต้นจะถูกตัดออกและไม่ถูกนำไปใช้ ในวิทยานิพนธ์ฉบับนี้จึงได้ทำการปรับปรุงโครงสร้างของนิวรอลเน็ตเวิร์กคอนโวลูชันระดับตัวอักษรให้สามารถรองรับข้อมูลความยาวใด ๆ โดยที่ยังคงใช้จำนวนพารามิเตอร์อื่น ๆ คงเดิม ผลการทดลองกับข้อมูลข่าวภาษาไทยแสดงให้เห็นว่า วิธีการที่เสนอไปนั้นสามารถเพิ่มความแม่นยำให้กับการจำแนกได้เมื่อเปรียบเทียบกับวิธีการดั้งเดิม นอกจากนี้ นิวรอลเน็ตเวิร์กคอนโวลูชันระดับตัวอักษรที่เสนอนั้นยังให้ความแม่นยำในการจำแนกที่สูงกว่าวิธีการที่ได้รับความนิยมอื่น ๆ เช่น นาอีฟเบย์ แมกซิมัมเอนโทรปี และซัพพอร์ตเวกเตอร์แมชชีน โดยมีเพียงวิธีนิวรอลเน็ตเวิร์กคอนโวลูชันระดับคำเท่านั้น ที่ให้ความแม่นยำมากกว่าประมาณ 0.5% ทั้งนี้ การใช้นิวรอลเน็ตเวิร์กคอนโวลูชันระดับตัวอักษรมีข้อดีคือประสิทธิภาพของของการจำแนกจะไม่ขึ้นอยู่กับประสิทธิภาพของการตัดคำ
DOI: 10.14457/cu.the.2016.506
title: การปรับปรุงความสามารถในการใช้งานโมบายแอพพลิเคชั่นแผนที่

description: การทดสอบความสามารถในการใช้งาน (Usability Test) เป็นเทคนิคที่มีประสิทธิภาพและจำเป็นในการประเมินผลิตภัณฑ์จากการทดสอบของผู้ใช้งานจริง เพื่อใช้ในการแก้ปัญหาในด้านการใช้งานและปรับปรุงคุณภาพของโมบายแอพพลิเคชั่น การทดสอบความสามารถในการใช้งานจึงถูกสนใจในงานวิจัยนี้ การทดสอบความสามารถในการใช้งานเป็นขั้นตอนที่สำคัญที่ทำให้ผู้ออกแบบระบบได้รู้ถึงข้อผิดพลาด เพื่อป้องกันไม่ให้เกิดความล้มเหลวในการลงทุนและสูญเสียทรัพยากรเพราะระบบที่สร้างขึ้นมานั้นไม่มีความสามารถในการใช้งาน หลักการความสามารถในการใช้งาน (Usability) ทั้ง 5 ของ Nielson และมาตรฐานสากล ISO: 9241-11 (1998) ถูกนำมาทดสอบและวิเคราะห์เป็นแนวทางการออกแบบเพื่อปรับปรุงส่วนเชื่อมต่อกับผู้ใช้งาน (UI) ตามข้อแนะนำการออกแบบตามความสามารถในการใช้งาน หรือ วิธีการออกแบบโดยยึดผู้ใช้เป็นศูนย์กลาง โดยในงานวิจัยได้ทดสอบเปรียบเทียบความสามารถในการใช้งานแอพพลิเคชั่นแผนที่ NOSTRA Map และแอพพลิเคชั่น Google Maps จำนวน 10 งานการทดสอบโดย 5 ผู้เข้าร่วมการทดสอบ เพื่อนำมาวิเคราะห์เป็นแนวทางในการออกแบบปรับปรุงได้เป็น NOSTRA Map เวอร์ชั่นใหม่ และนำมาทดสอบเปรียบเทียบกับเวอร์ชั่นเดิมอีกครั้ง ปัญหาที่พบในการใช้งานแอพพลิเคชั่น เช่น การใช้ภาษาเฉพาะของระบบที่เข้าใจยาก การออกแบบระบบที่มีฟังก์ชั่นการใช้ซับซ้อนเข้าถึงยาก การใช้ไอคอนที่ไม่สื่อความหมายและตำแหน่งในการวางไอคอนไม่เหมาะสม และปัญหาที่พบจากการทดสอบความสามารถใช้การใช้งานถูกนำมาวิเคราะห์เพื่อปรับปรุงเป็น NOSTRA Map เวอร์ชั่นใหม่ เมื่อทดสอบเปรียบเทียบเวอร์ชั่นใหม่กับเวอร์ชั่นเดิมอีกครั้งได้ผลความพึงพอใจในการใช้งานจากผู้เข้าร่วมการทดลองที่ดีขึ้น ผลความสามารถในการเรียนรู้และความถูกต้องสมบรูณ์ในการใช้งานในงานการทดสอบที่ 2 ดีขึ้นกว่าเวอร์ชั่นเดิม รวมถึงในงานการทดสอบที่ 2, 3, 5, 8 และ 10 มีผลประสิทธิภาพในการใช้งานดีขึ้นกว่าเวอร์ชั่นเดิม อีกทั้งในงานการทดสอบที่ 6 มีผลความสามารถในการจดจำเวอร์ชั่นใหม่ดีขึ้นกว่าเวอร์ชั่นเดิม
DOI: 10.14457/cu.the.2016.507
title: การจำแนกประเภทคลื่นไฟฟ้าสมองบนสภาพแวดล้อมแบบไม่คงที่

description: ในช่วงหลายปีที่ผ่านมา คลื่นไฟฟ้าสมองถูกนำมาใช้อย่างแพร่หลายในงานด้านต่าง ๆ เช่นการตรวจสอบโรคลมบ้าหมูและลมชัก การตรวจสอบการนอนหลับ การตรวจสอบความผิดปกติในการทำงานของสมอง การใช้ในการสื่อสารระหว่างบุคคลและคอมพิวเตอร์ งานวิจัยนี้ประยุกต์ใช้คลื่นไฟฟ้าสมองสำหรับการสื่อสาร โดยเฉพาะอย่างยิ่งเน้นการใช้งานกับผู้ป่วยที่มีความพิการทั้งร่างกายและไม่สามารถสื่อสารได้ด้วยวิธีการปกติเช่น พูดและขยับตัวไม่ได้ ดังนั้นเราจึงได้นำเสนอวิธีการเพื่อจำแนกประเภทการจินตนาการของผู้ป่วยเพื่อแทนคำตอบว่าใช่และไม่ใช่ ทั้งนี้มีงานวิจัยที่ได้ถูกนำเสนอมากมายแต่พบว่างานเหล่านั้นไม่ได้ให้ความสำคัญกับคุณสมบัติความไม่คงที่ของสัญญาณ จึงทำให้ประสบปัญหามีความแม่นยำต่ำเมื่อนำวิธีการเหล่านั้นไปใช้งานในสภาพแวดล้อมจริง งานวิจัยนี้มุ่งแก้ปัญหาความไม่คงที่ของสัญญาณ โดยลดผลกระทบของความไม่คงที่บนข้อมูลฝึกด้วยการปรับปรุงตัวจำแนกประเภทแบบเดิมให้เป็นแบบรวมหรือแบบวางซ้อน ซึ่งตัวจำแนกประเภทที่นำเสนอถูกสร้างจากข้อมูลฝึกที่ตัดแบ่งด้วยวิธีการตรวจสอบการเปลี่ยนแปลงเพื่อแยกกลุ่มข้อมูลที่แตกต่างกันออกจากกัน ในข้อมูลทดสอบนั้นได้ปรับใช้กระบวนการปรับตัวเพื่อปรับข้อมูลทดสอบให้เข้าหาการกระจายตัวของข้อมูลฝึกให้มากที่สุด โดยวิธีการที่นำเสนอถูกประเมินบนข้อมูลการทดลองจากกลุ่มวิจัย BCI Competition ชุดข้อมูล 2b และเปรียบเทียบกับ (1) วิธีการจำแนกประเภทแบบคงที่ (2) วิธีการจำแนกประเภทปรับตัวได้พูลมีนแบบต่าง ๆ (3) วิธีการที่นิยมใช้ในปัจจุบัน 3 วิธีการได้แก่ CSEM, ACSP และ PMean LDA วิธีการที่นำเสนอสามารถลดผลกระทบของความไม่คงที่ของสัญญาณทั้งบนข้อมูลฝึกที่ถูกเก็บจากหลายช่วงเวลา และความไม่คงที่ของข้อมูลทดสอบที่อยู่ต่างช่วงเวลากับข้อมูลฝึก ซึ่งผลการทดลองพบว่าวิธีการที่นำเสนอมีความแม่นยำดีกว่าทุกวิธีการที่ถูกนำมาเปรียบเทียบอย่างมีนัยสำคัญ และแม่นยำกว่าวิธีการที่ดีสุดประมาณ 3% โดยเฉลี่ย
DOI: 10.14457/cu.the.2016.508
title: การประเมินสมรรถนะของเครื่องรับสัญญาณ GNSS ที่ติดตั้งนาฬิกาอะตอมความถูกต้องสูงในงานรังวัดจุดเดี่ยวความละเอียดสูง

description: ในงานรังวัดจุดเดี่ยวความละเอียดสูงแบบจลน์ เป็นงานที่ให้ความถูกต้องในระดับเซนติเมตร ซึ่งนาฬิกาที่ใช้อยู่ภายในเครื่องรับสัญญาณ GNSS มีค่าความถูกต้องและเสถียรภาพที่เพียงพอต่อการหาค่าพิกัดทางตำแหน่งอยู่แล้ว แต่เนื่องจากงานทางด้านวิทยาศาสตร์ต้องการความถูกต้องในการหาพิกัดทางตำแหน่งที่ดีกว่า จึงได้ทำการศึกษาโดยใช้นาฬิกาอะตอมแบบซีเซี่ยม (Caesium frequency standard) ที่มีประสิทธิภาพสูงเพื่อให้ได้ความถูกต้องทางตำแหน่งที่ดีขึ้น ข้อมูลสัญญาณ GNSS ที่รังวัดจากเครื่องรับสัญญาณแบบยีออเดติกจำนวน 2 เครื่องได้ถูกออกแบบขึ้นเพื่อศึกษาค่าความแตกต่างของเวลาที่เกิดจากการใช้นาฬิกาที่แตกต่างกัน 2 รูปแบบ ระหว่างอาศัยสัญญาณเวลาจากนาฬิกาภายในเครื่องรับและอาศัยสัญญาณเวลาจากมาตรฐานความถี่ที่อยู่ภายนอก โดยได้มีการทดลองศึกษาเปรียบเทียบทั้งกรณีการใช้ข้อมูลเฉพาะระบบ GPS และการใช้ข้อมูลระบบ GPS ร่วมกับระบบ GLONASS วัตถุประสงค์มี 2 ส่วนคือประเมินสมรรถนะคุณลักษณะของนาฬิกาในด้านความถูกต้องของเวลา, เสถียรภาพเชิงความถี่ และเสถียรภาพเชิงเวลา และทำการประเมินค่าความถูกต้องทางตำแหน่งโดยการรังวัดจุดเดี่ยวความละเอียดสูงแบบจลน์ด้วยซอฟต์แวร์เชิงวิจัยชื่อ PANDA ในการประมวลผลหาผลลัพธ์ทางพิกัดและเวลา ผลการประเมินสมรรถนะของนาฬิกาที่เครื่องรับสัญญาณ พบว่าเครื่องรับสัญญาณที่อาศัยสัญญาณเวลาจากนาฬิกาอะตอมซีเซี่ยมจะให้ค่าที่ดีกว่าเครื่องรับสัญญาณที่อาศัยสัญญาณเวลาจากนาฬิกาภายในเครื่องรับ และเมื่อทำการประมวลผลทางตำแหน่งโดยใช้การรังวัดจุดเดี่ยวความละเอียดสูงแบบจลน์พบว่า ข้อมูลจากเครื่องรับสัญญาณที่ต่อนาฬิกาอะตอมซีเซี่ยมมีค่าความถูกต้องทางตำแหน่งที่ไม่แตกต่างกันกับข้อมูลจากเครื่องรับสัญญาณที่ต่อนาฬิกาภายในเครื่องรับ โดยอยู่ในระดับเซนติเมตร สำหรับค่าคลาดเคลื่อนของการประมาณค่าพิกัดมีความสัมพันธ์กับค่าคลาดเคลื่อนของการประมาณค่าเวลาที่เครื่องรับสัญญาณในระดับที่ต่ำมาก อย่างไรก็ตามผลลัพธ์ที่แสดงออกมานั้น ไม่ได้บ่งบอกความแตกต่างอย่างชัดเจน อาจเกิดจากสาเหตุปัจจัยหลายอย่าง จึงจำเป็นต้องทำการศึกษาเพิ่มเติมต่อไป
DOI: 10.14457/cu.the.2016.509
title: การรู้จำตัวอักษรพิมพ์ภาษาไทยโดยใช้หน่วยความจำระยะสั้นแบบยาว

description: วิธีแบ่งส่วนสำหรับการรู้จำตัวอักษรทำงานโดยการแบ่งภาพบรรทัดตัวอักษรเป็นภาพตัวอักษรและนำไปรู้จำตัวอักษรแต่ละตัวอักษร วิธีนี้ได้รับผลกระทบจากประสิทธิภาพของกระบวนการแบ่งส่วนในปัญหาตัวอักษรที่เชื่อมติดกันหรือตัวอักษรที่บางส่วนขาดหายอย่างมาก ในขณะที่วิธีไม่แบ่งส่วนจะทำการรู้จำภาพบรรทัดตัวอักษรโดยไม่แบ่งส่วนภาพตัวอักษรแต่ละตัว วิธีนี้เหมาะสมกับภาษาอย่างเช่นภาษาไทยที่ประกอบด้วยตัวอักษรที่เชื่อมติดกันจำนวนมาก เป้าหมายของวิทยานิพนธ์นี้คือการประยุกต์ใช้หน่วยความจำระยะสั้นแบบยาว ซึ่งเป็นวิธีไม่แบ่งส่วนในการรู้จำตัวอักษรภาษาไทย นอกจากนี้วิทยานิพนธ์นำเสนอวิธีการเลื่อนองค์ประกอบแนวตั้ง ในการแก้ไขปัญหารูปแบบการรวมกันของตัวอักษรที่เกิดขึ้นแนวตั้งจำนวนมากบนโครงสร้างตัวอักษรสี่ระดับของภาษาไทย และยากต่อการนำมาใช้กับโครงข่ายหน่วยความจำระยะสั้นแบบยาวมาตรฐาน ผลการทดลองแสดงค่าความแม่นยำเปรียบเทียบวิธีที่นำเสนอบนโครงข่ายหน่วยความจำระยะสั้นแบบยาวมาตรฐาน กับซอฟต์แวร์เชิงพาณิชย์ในการรู้จำตัวอักษรภาษาไทย
DOI: 10.14457/cu.the.2016.510
title: เชื้อเพลิงชีวภาพจากน้ำมันปาล์มด้วยวิธีไมโครอิมัลชันโดยใช้สารลดแรงตึงผิวกลุ่มเอสเทอร์ชนิดไม่มีประจุ

description: การนำน้ำมันปาล์มมาผลิตเชื้อเพลิงชีวภาพ เป็นหนึ่งในพลังงานทางเลือกที่ได้รับความสนใจ โดยน้ำมันปาล์มมีความหนืดสูง เมื่อนำไปใช้งานโดยตรงจะก่อให้เกิดปัญหาต่อการทำงานของเครื่องยนต์ ดังนั้นจึงต้องมีวิธีลดความหนืดของน้ำมันปาล์มก่อนนำไปใช้งาน ซึ่งไมโครอิมัลซิฟิเคชันเป็นหนึ่งในวิธีที่สามารถลดความหนืดของน้ำมันปาล์มได้ โดยการผสมของเหลว 2 ชนิดที่มีเฟสต่างกัน ได้แก่ น้ำมัน (น้ำมันปาล์มผสมร่วมกับน้ำมันดีเซล) เป็นเฟสที่ไม่มีขั้วและแอลกอฮอล์ (เอทานอลผสมร่วมกับบิวทานอล) เป็นเฟสที่มีขั้ว ให้สามารถรวมตัวเป็นเนื้อเดียวกันและมีความเสถียรทางอุณหพลศาสตร์ โดยใช้สารลดแรงตึงผิวและสารลดแรงตึงผิวร่วมเป็นสารเชื่อมประสาน เชื้อเพลิงไมโครอิมัลชันที่ได้จัดอยู่ในไมโครอิมัลชันรูปแบบวินเซอร์แบบที่ 2 หรือชนิดน้ำในน้ำมัน โดยในงานวิจัยนี้ศึกษาผลของสารลดแรงตึงผิวกลุ่มเอสเทอร์ชนิดไม่มีประจุ 3 ชนิด ได้แก่ เมทิลโอลิเอต เมทิลเอสเทอร์ และเอทิลเอสเทอร์ ซึ่งเมทิลเอสเทอร์และเอทิลเอสเทอร์สังเคราะห์ผ่านกระบวนการทรานส์เอสเทอริฟิเคชัน โดยมีโซเดียมไฮดรอกไซด์เป็นตัวเร่งปฏิกิริยา ต่อพฤติกรรมวัฎภาค ค่าความหนืดเชิงจลนศาสตร์ และสมบัติของเชื้อเพลิงชีวภาพ จากผลการศึกษา พบว่า เมทิลโอลิเอตและเมทิลเอสเทอร์สามารถทำให้วัฏภาคของน้ำมันปาล์มที่ผสมร่วมกับน้ำมันดีเซลและเอทานอลที่ผสมร่วมกับบิวทานอลรวมตัวเป็นเนื้อเดียวกันได้ และค่าความหนืดเชิงจลนศาสตร์ ความหนาแน่น จุดไหลเท และ ค่าความร้อน มีค่าใกล้เคียงเกณฑ์มาตรฐานน้ำมันไบโอดีเซล และจากการประเมินค่าใช้จ่ายเบื้องต้นในการผลิตเชื้อเพลิงชีวภาพด้วยวิธีไมโครอิมัลชัน พบว่า เชื้อเพลิงชีวภาพที่ใช้เมทิลเอสเทอร์เป็นสารลดแรงตึงผิวมีต้นทุนการผลิตต่ำที่สุด ดังนั้นการผลิตเชื้อเพลิงชีวภาพด้วยวิธีไมโครอิมัลชันสามารถใช้เมทิลเอสเทอร์ทดแทนเมทิลโอลิเอตได้
DOI: 10.14457/cu.the.2016.511
title: การลดภาระงานเข็นโดยการเทรดออฟระหว่างแรงกดอัดที่หมอนรองกระดูกสันหลังส่วนล่างและการใช้พลังงาน

description: ปัญหาหนึ่งจากงานเข็นที่ต้องเข็นตลอดเวลา คืออาจก่อให้เกิดอาการบาดเจ็บเรื้อรัง ซึ่งสามารถแก้ไข้ปัญหาได้โดยการลดน้ำหนักเข็นให้น้อยลง แต่วิธีนี้กลับกลายเป็นการเพิ่มความเหนื่อยล้าเพราะต้องเพิ่มจำนวนรอบในการเข็นเพื่อขนถ่ายสินค้าให้เสร็จ ดังนั้นเพื่อป้องกันผู้ทำงานให้ไม่ต้องรับภาระด้านใดด้านหนึ่งมากเกินไป งานวิจัยนี้ได้แก้ปัญหาโรงงานตัวอย่างที่พนักงานเข็นประสบปัญหาบาดเจ็บเรื้อรัง โดยการลดภาระงานเข็น จาก 2 แนวทาง คือ 1. การปรับปรุงรถเข็น และ 2. หาน้ำหนักบรรทุกสำหรับงานเข็น โดยการเทรดออฟระหว่างแรงกดอัดที่หมอนรองกระดูกสันหลังส่วนล่างและการใช้พลังงาน ผู้เข้าร่วมการวิจัยเป็นพนักงานในโรงงานเพศหญิงจำนวนรวม 28 คน มีอายุระหว่าง 23-51 ปี ผลการปรับปรุงรถเข็นพบว่าขนาดล้อ 125 มม. และระดับมือจับ 82 ซม. ได้ส่งผลต่อค่าแรงกดอัดที่หมอนรองกระดูกสันหลังส่วนล่างน้อยที่สุด คือเฉลี่ยที่ 4,195 นิวตัน ลดลงจากก่อนปรับปรุงคือเฉลี่ยที่ 5,094 นิวตัน ทั้งนี้การปรับระดับมือจับให้อยู่ในระดับเอวส่งผลต่อการลดลงของแรงกดอัดที่หมอนรองกระดูกสันหลังส่วนล่างอย่างมีนัยสำคัญ โดยเฉพาะกิจกรรมทางเลี้ยว ในขณะที่การเพิ่มขนาดล้อนั้นไม่ส่งผลต่อการลดลงของแรงกดอัดที่หมอนรองกระดูกสันหลังส่วนล่างอย่างมีนัยสำคัญ ซึ่งน่าจะเกิดจากพฤติกรรมการออกแรงผลักรถเข็นงานของพนักงานที่ได้กำหนดให้เป็นอิสระ และผลการหาน้ำหนักบรรทุกสำหรับงานเข็น ได้ใช้แนวคิดการหาน้ำหนักบรรทุกที่ได้ค่าต่ำสุดของผลรวมจากทั้ง 2 ตัวชี้วัด Load at minimize = Min (NormFc+ NormCal) ผลที่ได้คือน้ำหนักบรรทุกสำหรับงานเข็นที่มีแรงกดอัดที่หมอนรองกระดูกสันหลังส่วนล่างน้อยที่สุดที่ไม่ใช้พลังงานเพิ่มขึ้น น้ำหนักบรรทุกงานเข็นในโรงงานกรณีศึกษาได้ลดลงจากเดิมก่อนปรับปรุงที่ 135 กิโลกรัม เป็น 102 กิโลกรัม โดยส่งผลกระทบต่อแรงกดอัดที่หมอนรองกระดูกสันหลังส่วนล่างเฉลี่ย 3,021 นิวตัน และการใช้พลังงานเฉลี่ย 72 กิโลแคลอรีต่อขั่วโมง ซึ่งถือได้ว่าเป็นงานที่อยู่ในเกณฑ์ปลอดภัยทั้งต่อแรงที่มากระทำต่อร่างกายและความเหนื่อยล้า
DOI: 10.14457/cu.the.2016.512
title: ดุษฎีบัณฑิตการแสดงดนตรีสร้างสรรค์: เทคนิคและรูปลักษณ์การร้องเพลงสำหรับนักร้องเสียงบาริโทนชาวไทย

description: ดุษฎีบัณฑิตการแสดงดนตรีสร้างสรรค์: เทคนิคและรูปลักษณ์การร้องเพลงสำหรับนักร้องเสียงบาริโทนชาวไทยนั้น เป็นการแสดงดนตรีสร้างสรรค์ที่จัดขึ้น โดยผู้เขียนได้รับแรงบันดาลใจจากความสนใจของผู้เรียนร้องเพลงในปัจจุบัน และศึกษาค้นคว้าเทคนิคการร้องเพลงของสำนักการขับร้องชาตินิยมต่าง ๆ คือ อังกฤษ เยอรมัน ฝรั่งเศส และอิตาเลียน โดยนำข้อดีที่ได้ มาผสานกับการร้องของคนไทยทำให้เกิดวิธีการร้องเพลงใหม่ที่มีวิธีการเปล่งเสียง และน้ำเสียงเป็นแบบเฉพาะตัวของผู้เขียนเอง กลไกหลักทางด้านเทคนิคและรูปลักษณ์การร้องเพลงสำหรับนักร้องเสียงบาริโทนชาวไทยนั้น ผู้เขียนได้มุ่งเน้นที่การทำงานของอวัยวะของร่างกายซึ่งเป็นแหล่งกำเนิดเสียงด้วยกัน 4 ส่วน คือ (1) ส่วนที่ทำหน้าที่ให้พลังงานกล (2) ส่วนที่ทำหน้าที่สั่นสะเทือน (3) ส่วนที่ทำให้เกิดการก้องกังวาน (4) ส่วนที่ทำให้เกิดการเกลาเสียงเพื่อสร้างสรรค์เทคนิคเสียงร้องที่เป็นนามธรรมให้เกิดเป็นรูปธรรม โดยผู้เขียนวางตำแหน่งเสียงในที่ต่าง ๆ ให้เกิดเป็นมิติของเสียงดั่งต้องการ และถ่ายทอดผ่านการแสดงขับร้อง 3 การแสดงคือ (1) The Crucifixion (2) Doctoral Voice Recital (3) The 3rd Chula International New Music Festival and Conference 2013